Activitaţi extraşcolare

Cercul de Informaticăşi Tehnologia Informaţiei şi Comunicării(T.I.C.) a fost redeschis la Colegiul Naţional „Dragoş Vodă” din Câmpulung Moldovenesc. Activitatea a fost reluată, la începutul acestui an şcolar, sub îndrumarea profesoarei Marieta Sabie.Încă de la primul curs, elevii interesaţi de acumularea unor noi cunoştinţe în domeniul informaticii, dar şi cei care doresc să desfăşoare cât mai multe activităţi extraşcolare plăcute şi cu caracter informativ s-au prezentat cu o mulţime de idei şi propuneri pentru anul şcolar 2011-2012.

Anul precedent a fost unul plin de realizări pentru elevii înscrişi la Cercul de Informaticăşi T.I.C. deoarece, pe lângă concursurile şi premiile obţinute, care au implicat deplasări în diferite oraşe ale ţării, a fost semnat şi un parteneriat între Colegiul Naţional „Dragoş Vodă” şi Liceul de Arte din Sibiu.

Pentru anul şcolar 2011-2012, elevii cercului de informatică şi-au propus să-şi bată recordul premiilor obţinute anterior, având certitudinea că vor munci suficient pentru a-şi vedea visul împlinit.

„Mergând pe acelaşi principiu ca şi anul precedent, adică participarea la cât mai multe concursuri, elevii cercului îmbină utilul cu plăcutul, bazându-se pe pasiuni cum ar fi fotografia, dar şi o serie de materii predate în şcoală, precum informatica, istoria, geografia, limba engleza sau artele plastice”, ne-a spus una dintre elevele colegiului câmpulungean, înscrise la cercul de informatică, Oana Drăgan.

Printre reuşitele cele mai remarcabile de anul trecut ale elevilor cercului de informatică se numără, în principal, obţinerea primelor locuri la diverse concursuri interjudeţene şi naţionale, precum “Dual PC”, “Calistrat Hogaş”, “Primăvara micilor programatori”, “Descoperă Europa” sau “Dă-mi 3 minute pentru tine”.